Predkladacia správa

Ministerstvo pôdohospodárstva a rozvoja vidieka Slovenskej republiky vypracovalo návrh nariadenia vlády Slovenskej republiky, ktorým sa mení a dopĺňa nariadenie vlády Slovenskej republiky č. 152/2013 Z. z. o podmienkach poskytovania podpory v poľnohospodárstve formou prechodných vnútroštátnych platieb v znení nariadenia vlády Slovenskej republiky č. 20/2014 Z. z. ako iniciatívny návrh.
V súlade s článkom 37 nariadenia Európskeho parlamentu a Rady (EÚ) č. 1307/2013 zo 17. decembra 2013, ktorým sa ustanovujú pravidlá priamych platieb pre poľnohospodárov na základe režimov podpory  v rámci spoločnej poľnohospodárskej politiky a ktorým sa zrušuje nariadenie Rady (ES) č. 637/2008 a nariadenie Rady (ES) č. 73/2009 (Ú. v. EÚ L 347, 20.12.2013) v platnom znení (ďalej len „nariadenie (EÚ)  č.1307/2013“) môžu nové členské štáty, ktoré uplatňujú režim jednotnej platby na plochu, poskytovať poľnohospodárom v rokoch 2015 - 2020 prechodnú vnútroštátnu pomoc. 
Prechodná vnútroštátna pomoc sa bude poskytovať za rovnakých podmienok, ako boli podmienky, ktoré sa vzťahovali na túto pomoc v roku 2013, avšak na základe nového právneho základu a to v zmysle uvedeného ustanovenia článku 37 nariadenia (EÚ) č. 1307/2013, ktoré bude platiť od 1. januára 2015.
Predložený návrh nariadenia vlády SR upravuje podmienky a kritériá možnosti poskytovať podpory v poľnohospodárstve formou prechodných vnútroštátnych platieb, ktorými sú doplnková vnútroštátna platba na plochu, doplnková vnútroštátna platba na chmeľ a doplnková vnútroštátna platba na dobytčie jednotky.
Dátum nadobudnutia účinnosti je navrhnutý tak, aby adresáti právneho predpisu mali dostatok času na oboznámenie sa s jeho právnou úpravou.
Návrh nariadenia vlády nebude predmetom vnútrokomunitárneho pripomienkového konania.
Návrh nariadenia vlády je v súlade s Ústavou Slovenskej republiky, ústavnými zákonmi, zákonmi a ostatnými všeobecne záväznými právnymi predpismi, medzinárodnými zmluvami, ktorými je Slovenská republika viazaná, ako aj s právne záväznými aktmi EÚ. 
Návrh nariadenia vlády bude mať vplyv na rozpočet verejnej správy, nebude mať vplyv na podnikateľské prostredie, životné prostredie a informatizáciu spoločnosti a ani sociálne vplyvy.
Návrh nariadenia vlády bol predmetom pripomienkového konania, ktorého výsledky sú uvedené vo vyhodnotení pripomienkového konania. Návrh sa predkladá na rokovanie Legislatívnej rady vlády Slovenskej republiky bez rozporov.